Línuborgin

Línuborgin eða Línan (arabíska: ذا لاين) er fyrirhuguð snjallborg í Sádi-Arabíu í Neom, Tabuk. Samkvæmt áætlunum sádi-arabískra stjórnvalda verða engir bílar í borginni og kolefnislosun verður lítil sem engin. 

Hugmyndin að borginni var fyrst kynnt 10. janúar 2021 af krónprinsi Saudi Arabíu, Múhameð bin Salman í kynningu sem var send út í ríkissjónvarpinu þar í landi, Var þá áætlað að framkvæmdir myndu hefjast á fyrsta ársfjórðungi 2021. Þá stóð til að Línan yrði 170 kílómetrar að lengd, 95% af allri núverandi náttúru innan Neom yrði hlíft og áætlað var að íbúar hennar yrðu ein milljón talsins. Samkvæmt hugmyndum Múhameðs bin Salman verður borgin jafnframt knúin að öllu leyti með endurnýtalegri orku. Línan á að samanstanda af þremur lögum, þar á meðal einu á yfirborðinu fyrir íbúðarhús og gangandi vegfarendur, einu neðanjarðar fyrir innviði og öðru neðanjarðar til flutninga. Gervigreind á að fylgjast með borginni og nota forspár- og gagnalíkön til að finna leiðir til að bæta daglegt líf borgarbúa.

Stjórnvöld í Sádi-Arabíu fullyrða að þau muni skapa 380.000 störf, ýta undir efnahagslega fjölbreytni og leggja 180 milljarða SAR (48 milljarða Bandaríkjadala) til landsframleiðslu fyrir árið 2030. Borgin er hluti af Vision 2030-verkefninu í Sádi-Arabíu, sem Sádi-Arabía fullyrðir að muni skapa 380.000 störf og að landsframleiðslan muni aukast um 48 milljarða bandaríkjadala. Línan verður fyrsti hluti mikillar þróunar og uppbyggingar í Neom en áætlaður byggingarkostnaður er 100–200 milljarðar Bandaríkjadala (400–700 milljarðar SAR).

Hugmyndin að Línuborginni er talin liður í fyrirætlunum Múhameðs bin Salman um að gera efnahag Sádi-Arabíu minna háðan olíuiðnaðinum. Hugmyndin hefur verið gagnrýnd úr ýmsum áttum vegna gífurlegs fyrirhugaðs kostnaðar, umhverfisspjalla og grænþvottar við framkvæmdirnar. Þá hafa áætlanirnar víða verið taldar óraunsæjar og almennra efasemda gætt um að borgin muni nokkurn tímann rísa í þeirri mynd sem sádi-arabísk stjórnvöld sjá fyrir sér.

 Staðsetning 
Línan á að rísa í Neom og tengja strönd Rauðahafsins við fjöllin norðvestur af Sádi-Arabíu.

 Lýsing 
Línan á að verða 170 km línulaga borg. Samkvæmt áætlunum sádi-arabískra stjórnvalda verða engir vegir í borginni, heldur eiga íbúarnir að geta nálgast alla nauðsynlega innviði með aðeins fimm mínútna göngu. Hægt á að vera að ferðast borgina endanna á milli á einungis 20 mínútum með ofuröflugum hraðlestum í gegnum lofttæmd göng. Sádi-arabísk stjórnvöld áætla að vörur og aðrir hlutir verði ferjaðir neðanjarðar með „ósýnilegum innviðum“. Tæknin sem á að gera þetta mögulegt er ekki enn til, en hefur verið á teikniborðum árum saman.

 Veðurfar 
Veðrið á landsvæðinu þar sem Línuborgin á að rísa er öðruvísi en flest svæði í Sádi-Arabíu og er eitt af þeim svæðum þar sem finna má snjó yfir vetrartímann. Svæðið í kringum fyrirhugaða staðsetningu er vinsælt vegna hafgolunnar og útivistarmöguleika.

Bygging og framkvæmd
Í apríl árið 2024 hafði áætlunum um byggingu Línuborgarinnar verið breytt. Var þá aðeins ráðgert að borgin yrði um 2,4 km að lengd árið 2030, en ekki 170 km líkt og vonir stóðu til.

 Ytri tenglar 
 „Theline“ (kynningarmyndband í heild sinni) 
 https://www.neom.com/whatistheline/home.html  Official website 
 Sádi-Arabía tilkynnir um áætlanir um bíllausa línulega borg sem kallast Línan, 170 kílómetra löng sem hluti af Neom Project 

 Tilvísanir 

Flokkur:Efnahagur Sádi-Arabíu